text: Pistoler fra 2. Verdenskrig stjålet ved højlys dag
  05 august 2015 kl. 05.09
  Tirsdag formiddag fjernede en eller flere ukendte gerningsmænd fem pistoler fra 2. verdenskrig ved et indbrud i Frøslevlejrens Museum.
  Fem tyske pistoler fra 2. Verdenskrig blev i går stjålet ved højlys dag på Frøslevlejrens Museum. Tyveriet skete mellem klokken 10 og 12 i museets åbningstid.
  En museumsgæst gjorde opmærksom på, at der var fjernet et glas i en montre, og museets personale kunne herefter konstatere, at fem våben var forsvundet. Tyvene har tilsyneladende haft held til at omgå udstillingens sikringsforanstaltninger.
  Der er tale om funktionsudygtiggjorte våben, som er uskadelige og kun har samleres interesse.
  
  Ustilling midlertidigt lukket
  Indbruddet betyder, at udstillingen i hovedvagttårnet lukkes midlertidigt, mens sikringssystemerne undersøges. De øvrige udstillinger i Frøslevlejrens Museum er fortsat åbne.
  Frøslevlejrens Museum, som er en del af Nationalmuseet, har meldt tyveriet til Syd- og Sønderjyllands Politi og afventer efterforskningen.
  